Sport & Aktiwiteite – Golden Harvest Retirement
Golden Harvest Sport & Aktiwiteite
Vir die ervare ernstige spelers is klub dae Woensdae en Saterdae oggende waar almal saamkom om 18 putjies te speel, of is dit 19. Die sosiale spelers kom Maandae en Donderdae oggende bymekaar vir 9 gaatjies en ook vir gaatjie 19. Daar is ook gereelde kompetisies en kampioenskappe. Aan die einde van die jaar het ons 'n prysuitdeling en ete om die jaar te vier. Die baan is altyd oop vir inwoners wat alleen wil speel en natuurlik as die kinders en kleinkinders kom kuier word dit 'n spesiale geleentheid. Verbeel jou jy slaan die volmaakte geluk hou op 70.
Golden Harvest het 'n pragtige rolbalbaan wat in 'n puik toestand gehou word. Klublede kom Dinsdae en Saterdae byeen vir 'n dag van sport en sosiale interaksie met 'n braai en 'n glasie iets. Daar word natuurlik kompetisies gehou en jy kan vereer word as die speler van die jaar. Vir diegene wat net wil saamspeel word daar Vrydag middag potjie gespeel net vir die pret voor 'n lekker kuiertjie in die klubhuis.
Hierdie besondere spel word deur 'n groep ywerige inwoners gespeel onder pragtige skaduryke bome. Die spelers kom op Dinsdae en Saterdae oggende byeen en hier word nog tee gedrink as lafenis. Alhoewel dit nie 'n vermoeiende spel is nie, is dit hoogs kompeterend.
Ons groot swembad bied lafenis aan almal op warm dae, en word ook gebruik om oefening te doen in die water. Die swembad is natuurlik ook populêr vir die kleinkinders as hulle kom kuier en ons verwelkom die kinder stemmetjies. Langs die swembad kan jy op 'n groot skaakbord skaak speel saam met 'n ou vriend of twee.
Wandel en fietsry
Om daagliks te stap is vir baie inwoners 'n belangrike deel van hul dag. Daar nie 'n veiliger pragtige blom en boomryke omgewing as om deur die oord te stap nie. Langs die pad is daar natuurlik ook tyd om 'n kort geselsie aan te knoop met 'n vriend of vriendin. Vir die wat ernstig is oor stap en fietsry is daar onbeperkte paaie waar jy tussen wildsbokke die oop ruimtes kan geniet en die natuurlewe ervaar. Van ons inwoners ry gereeld sowat 11 km met hulle bergfietse binne die oord.
Vir ons eie gerief het ons 'n haarkapster op die perseel waar jy na jou hare en naels kan laat omsien sonder om die oord te verlaat.
Ons het 'n volledig toegeruste biblioteek waar jy ten enige tyd boeke kan uitneem of selfs rustig gaan sit en legkaart bou.
Indien vriende of familie kom kuier en jy nie slaapplek het nie is hulle welkom om in die gastehuis te oornag teen 'n baie billike tarief.